Diari Oficial de la Generalitat Valenciana


Sumari del DOGV 4148, del 14-12-2001 (2001/11198)

ORDRE de 7 de desembre 2001, de la Conselleria de Benestar Social per la qual es convoquen ajudes per a finançar activitats complementàries i extraescolars, realitzades per alumnes dels centres educatius d'Educació Infantil i Educació Primària, sostinguts amb fons públics de la Generalitat Valenciana, que tinguen com a fi la conciliació de la vida familiar i laboral, durant l'any 2002.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4148

Data del DOGV
:   14-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11401


Data del document
:   07-12-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * parentiu
    * educació no formal
    * associació
    * alumne
    * suport econòmic
    * ajuda pública

ORDRE de 7 de desembre 2001, de la Conselleria de Benestar Social per la qual es convoquen ajudes per a finançar activitats complementàries i extraescolars, realitzades per alumnes dels centres educatius d'Educació Infantil i Educació Primària, sostinguts amb fons públics de la Generalitat Valenciana, que tinguen com a fi la conciliació de la vida familiar i laboral, durant l'any 2002. [2001/X11950]
  
Exposició de motius
  
La incorporació de la dona al mercat de treball ha motivat un dels canvis socials més profunds d'aquest segle. Aquest fet fa necessari configurar un sistema que regule les noves relacions socials sorgides i un nou mode de cooperació entre dones i homes que permeta un repartiment equilibrat de responsabilitats en la vida professional i en la privada.
  
La necessitat de conciliació del treball i la família, ha sigut plantejada, a tots els nivells, com una condició vinculada de forma inequívoca a la nova realitat social. Açò planteja una complexa i difícil problemàtica que ha d'abordar-se, no sols amb importants reformes legislatives, sinó amb la necessitat de promoure addicionalment serveis d'atenció a les persones, en un marc més ampli de política de família, i entre les moltes qüestions que planteja, es troba la necessitat d'adequar els horaris escolars al món laboral.
  
La Llei de la Generalitat Valenciana 5/1997, de 25 de juny, per la qual es regula el Sistema de Serveis Socials inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
Per a la consecució d'aquests objectius, a la Conselleria de Benestar Social li escau fomentar, de mode especialitzat, les actuacions tendents a la protecció i promoció de l'estructura familiar, com a nucli natural i fonamental.
  
El Decret 138/2000, de 12 de setembre, del Govern Valencià, atribueix entre altres a la Direcció General de la Dona la funció d'elaborar, promoure i executar les mesures per a fer efectiu el principi d'igualtat de l'home i la dona a tots els àmbits de la vida política, econòmica, cultural, social i laboral de la Comunitat Valenciana.
  
Com a continuïtat en la consecució dels objectius del Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones, (2001-2004) recull en un dels seus objectius proporcionar serveis d'assistència i atenció als fills de dones treballadores.
  
En virtut de tot això, i fent ús de les facultats que em confereix l'art. 47.11 del text refós de la Llei d'Hisenda pública, i el Decret 138/2000, de 12 de setembre del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
És objecte d'aquesta ordre la concessió d'ajudes a les associacions de mares i pares d'alumnes dels centres educatius (Educació Infantil i Educació Primària), sostinguts amb fons públics de la Comunitat Valenciana, que realitzen activitats extraescolars i complementàries, dirigides a la conciliació de la vida familiar i laboral.
  
Article 2
  
Aprovar les bases per què es regeix aquesta convocatòria, incloses com a annex I d'aquesta ordre i el model de sol·licitud per a les esmentades ajudes que s'acompanya com a annex II.
  
Article 3
  
L'eficàcia d'aquesta convocatòria d'ajudes queda condicionada a l'existència, en els pressupostos de l'exercici econòmic de l'any 2002, de crèdit adequat i suficient per a atendre les ajudes previstes en aquesta ordre, havent de publicar-se en el Diari Oficial de la Generalitat Valenciana a l'efecte de la resolució de la Conselleria de Benestar Social en les quals es determinen les línies pressupostàries i la quantia global màxima que servisca de suport a aquesta
  
El règim d'ajudes serà d'aplicació d'acord amb les actuacions previstes en el programa operatiu del Fons Social Europeu, integrades en l'eix prioritari de participació de les dones en el mercat de treball, que s'expressen en el que estableix aquesta ordre.
  
El període d'execució de les activitats objecte de la subvenció de les ajudes comprendrà des de gener de 2002 fins al final de l'exercici econòmic. No obstant això, atés que el curs escolar no és coincident amb l'exercici pressupostari, l'esmentat període podrà prorrogar-se fins l'exercici següent, sempre que la legislació vigent, en el moment en què es pretenga acordar la pròrroga, ho permeta.
  
DISPOSICIONS FINALS
  
Primera
  
S'autoritza la directora general de la Dona i el secretari general de la Conselleria de Benestar Social perquè, en l'àmbit de les seues competències, adopte les mesures necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que esgota la via administrativa, podrà ser recorreguda potestativament en reposició o bé directament es podrà interposar recurs contenciós administratiu, dins dels terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 7 de desembre 2001
  
El conseller de Benestar Social,
  
RAFAEL BLASCO CASTANY
  
ANNEX I
  
Bases
  
Primera. Objecte i àmbit
  
Es convoquen ajudes dirigides a les associacions de mares i pares d'alumnes dels centres educatius (Educació Infantil i Educació Primària), sostinguts amb fons públics de la Generalitat Valenciana, que realitzen activitats extraescolars i complementàries, dirigides a la conciliació de la vida familiar i laboral.
  
Totes les activitats, objecte d'aquesta ordre, es realitzaran en l'àmbit territorial de la Comunitat Valenciana.
  
Segona. Naturalesa de les ajudes
  
Les ajudes regulades en aquesta ordre, tindran la naturalesa jurídica de subvencions públiques.
  
Tercera. Beneficiaris/àries
  
Podran ser beneficiàries les associacions de mares i pares d'alumnes, a què es refereix la base primera d'aquesta ordre i que reunisquen els requisits següents:
  
- Tenir establida la seua seu i activitat en l'àmbit de la Comunitat Valenciana.
  
- Estar inscrites en el cens d'associacions de mares i pares d'alumnes de centres docents no universitaris de la Comunitat Valenciana, a què es refereix l'Ordre de 4 de novembre de 1996, de la Conselleria de Cultura i Educació.
  
Quarta. Publicitat i difusió
  
Serà obligació de les entitats que resulten beneficiàries de les ajudes regulades en aquesta ordre fer conéixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social i cofinançada pel Fons Social Europeu, havent de sotmetre's al Reglament núm. 1.159/2000, de 30 de maig, sobre les activitats d'informació i publicitat que han de portar a terme els estats membres en relació amb les intervencions dels Fons Estructurals.
  
Incorporar en tot el material imprés, que es derive de les activitats objecte d'aquesta ordre, els logotips de la Generalitat Valenciana, del Pla d'Igualtat d'Oportunitats entre Hòmens i Dones i del Fons Social Europeu.
  
Cinquena. Programes subvencionats.
  
Els programes que podran ser objecte de les ajudes, inclouran els següents aspectes:
  
- Franja horària en què s'impartirà l'activitat.
  
- Denominació i contingut de l'activitat extraescolar o complementària.
  
- Centre docent on s'impartirà l'activitat.
  
- Ubicació del centre docent (població, carrer o plaça i número)
  
- Nombre d'alumnes a què es dirigeix l'activitat.
  
Sisena. Duració de les activitats
  
Les activitats, a què fa referència la base anterior, hauran de dur-se a terme durant el període expressat en l'article 3.3 d'aquesta ordre.
  
Setena. Cofinançament
  
La Conselleria de Benestar Social, a través de la Direcció General de la Dona, finançarà fins un màxim del 50% del cost total del projecte.
  
Hi caldrà, a més, l'existència d'aportació econòmica de l'entitat sol·licitant per al desenvolupament de les activitats objecte del finançament.
  
Vuitena. Presentació de sol·licituds, documentació i termini
  
Les sol·licituds es presentaran en dos exemplars en qualsevol dels registres dels Serveis Territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a aquest efecte i que figuren en aquesta ordre com a annex II.
  
La sol·licitud, a la qual es fa referència en el paràgraf anterior, haurà d'anar acompanyada de la següent documentació:
  
- Una fitxa descriptiva (annex III), per cada un dels centres educatius, on realitzaran les activitats extraescolars.
  
- Certificat del director del centre educatiu on es porte a terme la realització de les referides activitats, sobre l'adequació del projecte o programa al pla general d'activitats del referit centre, en el seu conjunt.
  
- Certificat d'inscripció en el cens d'associacions de mares i pares d'alumnes de centres docents no universitaris de la Comunitat Valenciana.
  
- Certificat acreditatiu de l'acord de l'associació de què es derive el nomenament del seu representant legal i el seu DNI.
  
- Documentació d'identificació fiscal de l'entitat sol·licitant.
  
- Dades de domiciliació bancària, segons el model normalitzat facilitat a aquest efecte a l'annex IV.
  
- Un projecte per cada una de les activitats complementàries o extraescolars, que es desitgen realitzar, junt amb el pressupost de despeses, desglossat per conceptes i que es presentarà un per a cada una de les activitats incloses en l'annex III d'aquesta ordre, i on constarà l'aportació financera per part de les associacions de mares i pares d'alumnes que escaiga.
  
- Certificat del secretari de l'entitat que acredite que el seu representant legal té capacitat suficient per a realitzar qualsevol classe de domiciliació bancària pel seu compte, i fotocòpia del Document Nacional d'identitat de qui subscriu.
  
Quan la sol·licitud no reunisca els requisits establits en aquesta ordre o no s'adjunte la documentació que, d'acord amb ella, resulte exigible, segons el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, es requerirà els interessats perquè, en un termini de 10 dies, esmenen la falta o adjunten els documents necessaris, amb la indicació que, si així no ho feren, se'ls tindrà per desistits en la seua petició, amb resolució prèvia, que haurà de ser dictada en els termes previstos en l'article 42 de la mencionada llei.
  
El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.
  
Novena. Valoració de les sol·licituds
  
Tota sol·licitud estarà subjecta a valoració a càrrec d'una comissió, que es constituirà a aquest efecte, i que avaluarà mitjançant l'aplicació dels criteris de valoració, ponderats en ordre decreixent i que s'exposen a continuació:
  
- Tindran preferència en l'adjudicació els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a què es refereix la base vuitena d'aquesta ordre.
  
- Els projectes o programes d'activitats complementàries o extraescolars, que es desenvolupen en centres educatius que estiguen ubicats en zones desfavorides socialment i econòmicament i aquells que estiguen en nuclis urbans que, per les seues circumstàncies de desenvolupament industrial, dificulten la integració de la dona al món laboral.
  
- Els projectes o programes d'activitats complementàries o extraescolars que continuen el projecte educatiu desenvolupat en cursos anteriors.
  
- Els projectes que afecten un nombre més gran d'alumnes, compresos entre els tres i dotze anys d'edat.
  
- Serà condició indispensable que els projectes es realitzen durant les franges horàries de 7,00 h a 9,00 h i de 17,00 h a 20,00 h., valorant-s'hi, prioritàriament, els realitzats en horari comprés entre les 7,00 h. i les 9,00 h.
  
- Pel major percentatge de cofinançament del projecte, per part de les associacions de mares i pares d'alumnes.
  
Deu. Comissió avaluadora
  
La Comissió de Valoració, a la qual es fa referència en la base anterior, estarà presidida per la cap de Servei de Gestió de Programes de la Direcció General de la Dona o persona en qui delegue i estarà composta per:
  
- La cap de Secció de Gestió de Programes de la Direcció General de la Dona o persona que delegue.
  
- La cap de Secció de Coordinació Administrativa de la Direcció General de la Dona.
  
- Les coordinadores de la Direcció General de la Dona a les seus d'Alacant i de Castelló.
  
- Un/a tècnic/a de la Direcció Territorial de Benestar Social de València.
  
- Un/a tècnic/a de la Direcció General de Centres Docents de la Conselleria de Cultura i Educació.
  
Realitzada la valoració, per la referida Comissió, se n'efectuaran les propostes de resolució
  
Onze. Resolució
  
A proposta de la Comissió Avaluadora, la directora general de la Dona resoldrà per delegació del conseller de Benestar Social d'acord amb el que disposa la resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9.2.2001).
  
El termini màxim per a resoldre i notificar la resolució procedent serà de tres mesos comptadors des de la publicació en el Diari Oficial de la Generalitat Valenciana de la resolució per la qual es determine l'import màxim destinat a finançar les despeses derivades de la convocatòria, una vegada aprovats i publicats els pressupostos de la Generalitat Valenciana per a l'any 2002.
  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i això sense perjudici que subsistisca l'obligació legal de resoldre sobre la petició formulada.
  
No obstant això, si es desestimaren totalment o parcialment sol·licituds per falta de consignació pressupostària, i després de l'acabament del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el DOGV de la resolució del conseller de Benestar Social que done publicitat a aquest increment.
  
Les Resolucions es notificaran als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú, i hi constarà la denominació i quantia de l'activitat subvencionada, determinant, si és procedent, les obligacions accessòries a les quals haja de supeditar-se l'entitat beneficiària.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Dotze. Obligacions dels beneficiaris
  
Són obligacions dels beneficiaris:
  
- Realitzar les accions subvencionades segons el que preveu aquesta ordre i en la resolució de concessió, i justificar-ne l'execució.
  
- Facilitar a la Direcció General de la Dona de la Conselleria de Benestar Social les tasques de seguiment i control.
  
- Subjectar-se a les accions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu, en relació amb la subvenció concedida.
  
- Comunicar, en qualsevol moment de la vigència del programa, altres ajudes públiques que haguera obtingut i/o sol·licitat per al mateix fi, motiu de la subvenció.
  
- Presentar un projecte per cada una de les activitats extraescolars, que es pretenga portar a terme.
  
- Presentar relació nominal dels alumnes, que es beneficien d'aquestes activitats.
  
- Presentar la pòlissa d'assegurança d'accidents de l'alumnat o, si no n'hi ha, la seua carta de garanties.
  
- Estar al corrent en les obligacions tributàries i amb la Seguretat Social.
  
- Presentar una memòria que incloga i que avalue els resultats de les activitats realitzades.
  
- Complir totes les obligacions que es troben previstes per al règim de subvencions i ajudes públiques, que li siguen aplicables a aquesta ordre, d'acord amb el que disposa el Text Refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Tretze. Pagament i justificació de les subvencions
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions regulades en aquesta ordre s'efectuarà segons determina l'art. 47 bis del text refós de la Llei d'Hisenda Pública Valenciana, aprovada pel Decret Legislatiu de 26 de juny de 1991, del Consell de la Generalitat Valenciana:
  
a) Fins un 40% del seu import es lliurarà una vegada concedida.
  
b) La resta s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
No obstant això i respectant els límits establits en l'art. 47 bis del TRLHPV, la resolució de concessió d'ajudes concretarà els percentatges que caldrà aplicar en cada un dels lliuraments.
  
Per a la justificació de les ajudes serà necessària la justificació documental suficient i adequada de les despeses hagudes en la realització de les activitats objecte d'aquesta ordre, d'acord amb la normativa vigent.
  
L'esmentada documentació haurà de correspondre, ineludiblement, a despeses realitzades durant l'exercici 2002.
  
A més dels documents justificatius o factures de despeses a què es refereix el paràgraf anterior, les entitats beneficiàries, hauran d'adjuntar el següent:
  
- Memòria que incloga i que avalue els resultats de les activitats realitzades, a què es fa referència en la base dotzena d'aquesta ordre.
  
- Pòlissa corresponent a l'assegurança de l'alumnat, que es beneficie de les activitats extraescolars, subvencionades, en el cas que no s'haguera aportat amb anterioritat.
  
La declaració de despeses i remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptadors des de l'endemà de l'acabament de l'activitat, objecte de la subvenció, sempre que en la resolució no es fixara un altre termini de distint.
  
Catorze. Minoració o deixament sense efectes de la resolució de concessió.
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt superen el cost de l'activitat que haurà de desenvolupar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, produirà la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb el deixament sense efectes de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En el cas que no es porte a terme la realització de la totalitat del projecte, la subvenció no podrà superar el 50% del cost del que executa.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de sis mesos des del moment en què s'incoe l'expedient de revocació o de minoració, i si és procedent, el reintegrament, una vegada transcorregut el referit termini sense resolució expressa, suposarà la caducitat del procediment, però no la prescripció de l'acció.